14 марта – День адыгского (черкесского) языка и письменности. 

Лъэпкъыр орэпсау, бзэр щэрэI.

«Ныдэлъфыбзэр шъоум фэд» аIо адыгэхэм. Мы гущыIэ­жъыр лъэхъэнэ чыжьэхэм къа­рэкIы. ЦIыф лъэпкъым ыкIуа­чIэ ныдэлъфыбзэм ыкIуачI, ащ иамалхэр лъэпкъым иIашэх. Сыд фэдэрэ лъэпкъи адрэ пстэумэ къахэзыгъэщырэр бзэр ары. Лъэпкъым къыкIурэ гъогур, игупшысакIэ, щыIэны­гъэм чIыпIэу щиубытырэр ныдэлъфыбзэм къыщэнафэ.

Адыгэ Республикэм и ЛIышъ­хьэ иунашъоу «Адыгабзэмрэ адыгэ тхакIэмрэ яхьылIагъ» зыфиIорэм къызэрэщыдэ­лъы­тагъэмкIэ, гъэтхапэм и 14-р адыгабзэмрэ адыгэ тхакIэмрэ я Маф. Адыгэ тхакIэм, адыгэ хьарыфыпчъым атегущыIэхэу къызырагъэжьагъэр я XIX-рэ лIэшIэгъум ипэубл ары. Бэрсэй Умарэ 1853-рэ илъэсым «Букварь черкесского языка» зыфи­Iорэр къыхиутыгъ. Адыгабзэм изэгъэшIэн, игъэуцун зиIа­хьышIу хэзылъхьагъэхэм ащыщых шIэныгъэлэжьхэу Николай Яковлевыр, Iэшъхьэмэфэ Даутэ, Георгий Рогавэ, КIэрэщэ Зэйнаб, Блэгъожъ Зулкъаринэ, нэмыкIхэр.

Бзэр лъэпкъым инур, ибыракъ. Лъэпкъыр лъэпкъ зышIы­рэр, щызыгъаIэрэр, хэхъоныгъэ езыгъэшIырэр бзэу Iулъыр ары. Лъэпкъыр ыбзэ къызэриухъумэрэм, зэрэфэсакъырэм, Iоф зэрэдишIэрэм, зэрэдэлажьэрэм ялъытыгъ ищыIэныгъэ гъогу икIыхьагъэ, идэхагъэ, игъашIэ зыфэдэщтхэр. Лъэпкъыбзэм изэгъэшIэнкIэ, икъэухъумэнкIэ амалэу щыIэр зэкIэ къызыфэгъэфедэгъэн фае.

Непэрэ мафэм ныбжьыкIэ­хэм гъэсэныгъэ-пIуныгъэ тэрэз ягъэгъотыгъэнымкIэ анахь мэхьэнэ ин зиIэр еджапIэр ары. Лъэпкъым ихъарзынэщ, ибаигъэ, ианахь шэн-хэбзэ дахэхэм сабыйхэр еджапIэм щапсы­хьэх, гъэсэныгъэм икуупIэхэм щыхащэх, дэхагъэм щыфагъасэх. А зэкIэм якъежьапIэу алъы­тэрэр ныдэлъфыбзэр ары.

КъасIомэ сшIоигъу, кIэн лъапIэу тижъхэм къытфа­гъэнагъэр тIэкIэзы хъущтэп. Арышъ, бзэу лъэхъэнэ чыжьэ­мэ къарыкIызэ лъэпкъым зы­IэкIимыгъэзэу къыднигъэсыжьыгъэр псыкъиугъэ шIоркъэу блэчъырэм зыIэкIетэшъум­гъэгъэлъэсыкI. СышъолъэIу, сикъош лъапIэхэр, Тхьэм пае тиадыгабзэ къэтэжъугъэухъум.

Тыбзи щэрэI, лъэпкъыри орэпсау.

ЛIЫХЪУКIЭ Тэмар.

Псэкъупсэ имуниципальнэ гурыт еджа­пIэу N 5-м адыгабзэмкIэ икIэлэ­егъадж.

Адыгэ макъ.